CELEX: 32018D2054
Language: el
Date: 2018-12-21 00:00:00
Title: Απόφαση (ΚΕΠΠΑ) 2018/2054 του Συμβουλίου, της 21ης Δεκεμβρίου 2018, που τροποποιεί την απόφαση 2013/184/ΚΕΠΠΑ του Συμβουλίου σχετικά με περιοριστικά μέτρα κατά της Μιανμάρ/Βιρμανίας

21.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 327/5
               
            
         ΑΠΟΦΑΣΗ (ΚΕΠΠΑ) 2018/2054 ΤΟΥ ΣΥΜΒΟΥΛΙΟΥ
         της 21ης Δεκεμβρίου 2018
         που τροποποιεί την απόφαση 2013/184/ΚΕΠΠΑ του Συμβουλίου σχετικά με περιοριστικά μέτρα κατά της Μιανμάρ/Βιρμανίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 22 Απριλίου 2013, το Συμβούλιο εξέδωσε την απόφαση 2013/184/ΚΕΠΠΑ (1) σχετικά με περιοριστικά μέτρα κατά της Μιανμάρ/Βιρμανίας.
                  
               
                     (2)
                  
                  
                     Στις 26 Απριλίου 2018, το Συμβούλιο εξέδωσε την απόφαση (ΚΕΠΠΑ) 2018/655 (2) η οποία παρέχει το νομικό πλαίσιο για την επιβολή στοχευμένων περιοριστικών μέτρων κατά ορισμένων φυσικών προσώπων από τις ένοπλες δυνάμεις (Tatmadaw) και τη συνοριοφυλακή της Μιανμάρ που ευθύνονται για σοβαρές παραβιάσεις ανθρώπινων δικαιωμάτων, για παρεμπόδιση της παροχής ανθρωπιστικής βοήθειας σε αμάχους σε κατάσταση ανάγκης και για παρεμπόδιση της διεξαγωγής ανεξάρτητων ερευνών ως προς καταγγελίες σοβαρών παραβιάσεων ή καταπατήσεων ανθρώπινων δικαιωμάτων.
                  
               
                     (3)
                  
                  
                     Στις 25 Ιουνίου 2018 το Συμβούλιο εξέδωσε την απόφαση (ΚΕΠΠΑ) 2018/900 (3) η οποία όριζε επτά υψηλόβαθμους αξιωματούχους των ενόπλων δυνάμεων (Tatmadaw) και της συνοριοφυλακής της Μιανμάρ λόγω της εμπλοκής ή της σύνδεσής τους με τις φρικαλεότητες και τις σοβαρές παραβιάσεις ανθρώπινων δικαιωμάτων που διαπράχθηκαν εις βάρος του πληθυσμού των Ροχίνγκια στην πολιτεία Rakhine.
                  
               
                     (4)
                  
                  
                     Στις 17 Σεπτεμβρίου 2018, η ανεξάρτητη διεθνής Διερευνητική Αποστολή (FFM) του Συμβουλίου Ανθρώπινων Δικαιωμάτων των Ηνωμένων Εθνών δημοσίευσε λεπτομερή έκθεση σχετικά με τη Μιανμάρ, η οποία κατέληγε στο συμπέρασμα ότι έχουν διαπραχθεί κατάφωρες παραβιάσεις και καταπατήσεις ανθρώπινων δικαιωμάτων στις πολιτείες Rakhine, Kachin και Shan, ιδίως από τις ένοπλες δυνάμεις (Tatmadaw) και τη συνοριοφυλακή της Μιανμάρ και ότι πολλές από τις εν λόγω παραβιάσεις ισοδυναμούν με βαρύτατα εγκλήματα βάσει του διεθνούς δικαίου.
                  
               
                     (5)
                  
                  
                     Εν όψει των πορισμάτων της FFM και της ευθύνης για παραβιάσεις ανθρώπινων δικαιωμάτων που έχουν διαπραχθεί από μέλη των ενόπλων δυνάμεων (Tatmadaw) και της συνοριοφυλακής της Μιανμάρ, επτά άτομα θα πρέπει να προστεθούν στον κατάλογο φυσικών και νομικών προσώπων, οντοτήτων και φορέων που υπόκεινται σε περιοριστικά μέτρα, ο οποίος περιλαμβάνεται στο παράρτημα της απόφασης 2013/184/ΚΕΠΠΑ.
                  
               
                     (6)
                  
                  
                     Το παράρτημα της απόφασης 2013/184/ΚΕΠΠΑ πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα της απόφασης 2013/184/ΚΕΠΠΑ τροποποιείται σύμφωνα με το παράρτημα της παρούσας απόφασης.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 21 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               J. BOGNER-STRAUSS
            
         
         
            (1)  Απόφαση 2013/184/ΚΕΠΠΑ του Συμβουλίου, της 22ας Απριλίου 2013, σχετικά με περιοριστικά μέτρα κατά της Μιανμάρ/Βιρμανίας και την κατάργηση της απόφασης 2010/232/ΚΕΠΠΑ (ΕΕ L 111 της 23.4.2013, σ. 75).
         
            (2)  Απόφαση (ΚΕΠΠΑ) 2018/655 του Συμβουλίου, της 26ης Απριλίου 2018, για την τροποποίηση της απόφασης 2013/184/ΚΕΠΠΑ σχετικά με περιοριστικά μέτρα κατά της Μιανμάρ/Βιρμανίας (ΕΕ L 108, της 27.4.2018, σ. 29).
         
            (3)  Απόφαση (ΚΕΠΠΑ) 2018/900 του Συμβουλίου, της 25ης Ιουνίου 2018, για την τροποποίηση της απόφασης 2013/184/ΚΕΠΠΑ σχετικά με περιοριστικά μέτρα κατά της Μιανμάρ/Βιρμανίας (ΕΕ L 160 I, της 25.6.2018, σ. 9).
      
      
         
            ΠΑΡΑΡΤΗΜΑ
            Τα ακόλουθα πρόσωπα προστίθενται στον κατάλογο φυσικών και νομικών προσώπων, οντοτήτων και φορέων που περιλαμβάνεται στο παράρτημα της απόφασης 2013/184/ΚΕΠΠΑ:
            
               
                            
                        
                        
                           Επωνυμία
                        
                        
                           Στοιχεία ταυτοποίησης
                        
                        
                           Αιτιολογία
                        
                        
                           Ημερομηνία καταχώρισης
                        
                     
                           «8.
                        
                        
                           Ba Kyaw
                        
                        
                            
                        
                        
                           Ο ΒΑ Kyaw είναι αρχιλοχίας του 564ου Τάγματος Ελαφρού Πεζικού (ΤΕΠ) των ενόπλων δυνάμεων της Μιανμάρ (Tatmadaw). Διέπραξε ωμότητες και σοβαρές παραβιάσεις ανθρώπινων δικαιωμάτων, μεταξύ άλλων δολοφονίες, εκτοπίσεις και βασανιστήρια εις βάρος του πληθυσμού των Ροχίνγκια στην πολιτεία Rakhine κατά το δεύτερο εξάμηνο του 2017. Ειδικότερα, έχει αναγνωριστεί ως ένας από τους βασικές δράστες της σφαγής του Maung Nu στις 27 Αυγούστου 2017.
                        
                        
                           21.12.2018
                        
                     
                           9.
                        
                        
                           Tun Naing
                        
                        
                            
                        
                        
                           Ο Tun Naing είναι ο διοικητής της βάσης της συνοριοφυλακής στο Taung Bazar. Υπό την ιδιότητά του αυτή, είναι υπεύθυνος για τις φρικαλεότητες και τις σοβαρές παραβιάσεις ανθρώπινων δικαιωμάτων εις βάρος του πληθυσμού των Ροχίνγκια στην πολιτεία Rakhine που διέπραξε η συνοριοφυλακή στο Taung Bazar πριν, περί και μετά την 25η Αυγούστου 2017, μεταξύ των οποίων καταναγκαστική κράτηση, κακομεταχείριση και βασανιστήρια.
                        
                        
                           21.12.2018
                        
                     
                           10.
                        
                        
                           Khin Hlaing
                        
                        
                           Ημερομηνία γέννησης: 2 Μαΐου 1968
                        
                        
                           Ο Ταξίαρχος Khin Hlaing είναι ο πρώην διοικητής της 99ης Μεραρχίας Ελαφρού Πεζικού (ΜΕΠ) και νυν διοικητής της βορειοανατολικής διοίκησης των ενόπλων δυνάμεων της Μιανμάρ (Tatmadaw). Ως διοικητής της 99ης ΜΕΠ επέβλεπε στρατιωτικές επιχειρήσεις που διεξάγονταν στην πολιτεία Shan το 2016 και στις αρχές του 2017. Υπό την ιδιότητά του αυτή, είναι υπεύθυνος για τις φρικαλεότητες και τις σοβαρές παραβιάσεις ανθρώπινων δικαιωμάτων που διαπράχθηκαν από την 99η ΜΕΠ εις βάρος των κατοίκων χωριών μειονοτικής εθνοτικής καταγωγής στην πολιτεία Shan το δεύτερο εξάμηνο του 2016. Σε αυτές περιλαμβάνονταν παράνομες εκτελέσεις, καταναγκαστική κράτηση και καταστροφή χωριών.
                        
                        
                           21.12.2018
                        
                     
                           11.
                        
                        
                           Aung Myo Thu
                        
                        
                            
                        
                        
                           Ο Ταγματάρχης Aung Myo Thu είναι ο Διοικητής Μονάδας Επιχειρήσεων της 33ης Μεραρχίας Ελαφρού Πεζικού (ΜΕΠ) των ενόπλων δυνάμεων της Μιανμάρ (Tatmadaw). Ως Διοικητής Μονάδας Επιχειρήσεων της 33ης ΜΕΠ επέβλεπε στρατιωτικές επιχειρήσεις που διεξάγονταν στην πολιτεία Shan το 2016 και στις αρχές του 2017. Υπό την ιδιότητά του αυτή είναι υπεύθυνος για τις φρικαλεότητες και τις σοβαρές παραβιάσεις ανθρώπινων δικαιωμάτων που διαπράχθηκαν από την 33η ΜΕΠ το δεύτερο εξάμηνο του 2017 εις βάρος του πληθυσμού των Ροχίνγκια της πολιτείας Rakhine. Σε αυτές περιλαμβάνονταν παράνομες εκτελέσεις, δολοφονίες, σεξουαλική βία και καταναγκαστική κράτηση.
                        
                        
                           21.12.2018
                        
                     
                           12.
                        
                        
                           Thant Zaw Win
                        
                        
                            
                        
                        
                           Ο Thant Zaw Win είναι ταγματάρχης στο 564ο Τάγμα Ελαφρού Πεζικού (ΤΕΠ) των ενόπλων δυνάμεων της Μιανμάρ (Tatmadaw). Υπό την ιδιότητά του αυτή επέβλεπε στρατιωτικές επιχειρήσεις που διεξάγονταν στην πολιτεία Rakhine και είναι υπεύθυνος για τις φρικαλεότητες και σοβαρές παραβιάσεις ανθρώπινων δικαιωμάτων που διαπράχθηκαν εις βάρος του πληθυσμού των Ροχίνγκια στην πολιτεία Rakhine από το 564ο ΤΕΠ, ιδίως εντός και πέριξ του χωριού Maung Nu στις 27 Αυγούστου 2017. Σε αυτές περιλαμβάνονται δολοφονίες, σεξουαλική βία και συστηματική πυρπόληση σπιτιών και κτιρίων των Ροχίνγκια.
                        
                        
                           21.12.2018
                        
                     
                           13.
                        
                        
                           Kyaw Chay
                        
                        
                            
                        
                        
                           Ο Kyaw Chay είναι δεκανέας στη συνοριοφυλακή (BGP). Είχε τη βάση του στο Zay Di Pyin και ήταν ο διοικητής της βάσης της BGP στο Zay Di Pyin την περίοδο περί την 25η Αυγούστου 2017, οπότε η BGP διέπραξε μια σειρά από παραβιάσεις ανθρώπινων δικαιωμάτων υπό τη διοίκησή του. Υπό την ιδιότητά του αυτή, είναι υπεύθυνος για τις φρικαλεότητες και τις σοβαρές παραβιάσεις ανθρώπινων δικαιωμάτων από την BGP εις βάρος του πληθυσμού των Ροχίνγκια στην πολιτεία Rakhine την περίοδο αυτή. Συμμετείχε επίσης σε σοβαρές παραβιάσεις ανθρώπινων δικαιωμάτων. Οι παραβιάσεις αυτές περιλαμβάνουν κακομεταχείριση κρατουμένων και βασανιστήρια.
                        
                        
                           21.12.2018
                        
                     
                           14.
                        
                        
                           Nyi Nyi Swe
                        
                        
                            
                        
                        
                           Ο Υποστράτηγος Nyi Nyi Swe είναι ο πρώην Διοικητής της Βόρειας Διοίκησης των ενόπλων δυνάμεων της Μιανμάρ (Tatmadaw). Υπό την ιδιότητά του αυτή είναι υπεύθυνος για τις φρικαλεότητες και τις σοβαρές παραβιάσεις ανθρώπινων δικαιωμάτων στην πολιτεία Kachin από τον Μάιο του 2016 έως τον Απρίλιο του 2018 (μέχρι τον διορισμό του ως διοικητή της Νοτιοδυτικής Διοίκησης) από την Βόρεια Διοίκηση, μεταξύ των οποίων η κακομεταχείριση αμάχων. Είναι, επίσης, υπεύθυνος για την παρεμπόδιση της παροχής ανθρωπιστικής βοήθειας σε αμάχους στην πολιτεία Kachin κατά την περίοδο αυτή και ιδίως για την παρεμπόδιση της μεταφοράς τροφίμων.
                        
                        
                           21.12.2018»